ธกส.พักหนี้ลูกค้าน้ำท่วม3ปี
ธ.ก.ส. พักหนี้ลูกค้าน้ำท่วม 3 ปี ปล่อยกู้ใหม่ฟื้นฟูอาชีพรายละไม่เกิน 1 แสนบาท พร้อมตัดหนี้สูญกรณีลูกค้าเสียชีวิต
26 ต.ค. 2554

ธ.ก.ส. พักหนี้ลูกค้าน้ำท่วม 3 ปี ปล่อยกู้ใหม่ฟื้นฟูอาชีพรายละไม่เกิน 1 แสนบาท พร้อมตัดหนี้สูญกรณีลูกค้าเสียชีวิต
นายธีระชัย ภูวนาถนรานุบาล  รมว.คลัง และประธานคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากเหตุน้ำท่วมที่เกิดขึ้น พบว่า มีเกษตรกรลูกค้า ธ.ก.ส. ได้รับความเดือดร้อนประมาณ 4.12 แสนครอบครัว มีลูกค้าเสียชีวิต 23 ราย พื้นที่การเกษตรเสียหายจำนวน 5.68 ล้านไร่ ประกอบด้วยข้าว 5.076 ล้านไร่ พืชไร่ 4.51 แสนไร่ พืชอื่นๆ 1.1 แสนไร่ ประมง 4.69 หมื่นไร่ สัตว์ปีกและปศุสัตว์ 1.09 แสนตัว 
ทั้งนี้ ด้านการให้ความช่วยเหลือ ธ.ก.ส .ได้จัดถุงยังชีพออกเยี่ยมเยียนให้กำลังใจและเป็นการบรรเทาความเดือดร้อนในเบื้องต้น จำนวน 1.53 แสนครอบครัว เป็นเงิน 66.58 ล้านบาท มอบเงินบริจาคตามโครงการรวมพลังไทยช่วยภัยน้ำท่วมจำนวน 1 ล้านบาท มอบเรือเพื่อขนส่งสิ่งของและประชาชนจำนวน 45 ลำ โดยหลังน้ำลด ธ.ก.ส. จะประสานความร่วมมือกับภาครัฐและเอกชนในการฟื้นฟูการประกอบอาชีพด้วยการซ่อมแซมเครื่องจักรกลการเกษตร เครื่องใช้ไฟฟ้าในครัวเรือน สมทบเงินสร้างบ้านกรณีเสียหายทั้งหลังจำนวน 2 หมื่นบาท  รวมทั้งช่วยจัดหาเมล็ดพันธุ์พืชให้เกษตรกรซื้อในราคาที่ย่อมเยา
ส่วนมาตรการช่วยเหลือด้านหนี้สินที่เกษตรกรลูกค้ามีอยู่กับ ธ.ก.ส. นั้น คณะกรรมการ ธ.ก.ส. ได้เห็นชอบมาตรการให้ความช่วยเหลือลูกค้าที่ประสบอุทกภัย วาตภัย และดินถล่ม โดยกรณีที่เสียชีวิตจากอุทกภัย ธ.ก.ส. จะปลดหนี้ให้พร้อมรับคู่สมรสหรือทายาทขึ้นทะเบียนเป็นลูกค้าแทนผู้เสียชีวิต  และมอบเงินบำรุงขวัญให้กับคู่สมรสหรือทายาทครอบครัวละ 2 หมื่นบาท โดย ธ.ก.ส. รับภาระเอง  
กรณีประสบภัยร้ายแรงหรือเสียหายจนเป็นเหตุให้รายได้ลดลงเกินกว่าร้อยละ 50 ของรายได้ปกติ จะพักชำระหนี้ 3 ปี ตั้งแต่ปีบัญชี 2554 – 2556  พร้อมงดคิดดอกเบี้ยเงินกู้ในช่วงที่พักชำระหนี้  และให้เงินกู้ใหม่เพื่อนำไปฟื้นฟูการผลิตและพัฒนาคุณภาพชีวิตรายละไม่เกิน 1แสนบาท ในอัตราดอกเบี้ยที่ต่ำกว่าเงินกู้ปกติ  3% ต่อปี ทั้งนี้  หากพักชำระหนี้แล้วยังเป็นภาระหนักจะพิจารณาปรับโครงสร้างหนี้ให้สอดคล้องกับความสามารถในการชำระหนี้   และลดหย่อนหลักประกันเงินกู้ กรณีจำนองอสังหาริมทรัพย์เป็นประกัน  จากกู้ได้ไม่เกินครั้งหนึ่งเป็นกู้ได้ไม่เกินวงเงินจำนองและกรณีใช้กลุ่มลูกค้ารับรองรับผิดอย่างลูกหนี้ร่วมกันตั้งแต่ 5 คนขึ้นไป ขยายการค้ำประกันจากรายละไม่เกิน 1.5 แสนบาท เป็นไม่เกิน 2 แสนบาท